BG Официален вестник на Европейския съюз L 282/41

РЕШЕНИЕ НА НАДЗОРНИЯ ОРГАН НА ЕАСТ

№ 245/09/COL

от 27 май 2009 година

относно предполагаема неправомерна държавна помощ за предприятието NordBook AS (познато преди под името Rotanor Bokproduksjon AS) (Норвегия)

НАДЗОРНИЯТ ОРГАН НА ЕАСТ (1),

като взе предвид Споразумението за създаване на Европейското икономическо пространство (2), и по-специално членове от 61 до 63 от него и протокол 26 към него,

като взе предвид Споразумението между държавите от ЕАСТ за създаване на Надзорен орган и Съд (3), и по-специално членове 5 и 24 от него и протокол 3 към него,

като има предвид, че:

1. ПРОЦЕДУРА

С писмо от 30 септември 2005 г. (док. № 344941) Advokatfirmaet Grenland подаде жалба от името на Bokbinderiet Johnsen AS (наричан по-долу „жалбоподателят“) срещу предполагаемо отпускане на помощ от страна на община Skien в полза на Rotanor Bokproduksjon AS (наричано по-долу „Rotanor“).

Според жалбоподателя община Skien е отпуснала държавна помощ чрез Kontorbygg AS (наричано по-долу „Kontorbygg“), дружество с ограничена отговорност, притежавано от община Skien, посредством договори за продажба и пренаемане на лизинг.

С писмо от 31 януари 2006 г. (док. № 353861) органът поиска допълнителна информация от норвежките власти.

С писмо от 13 март 2006 г. от Министерството на държавната администрация и административната реформа (док. № 367150) норвежките власти отговориха на искането за информация.

С писмо от 16 март 2007 г. (док. № 409639) органът поиска допълнителна информация от норвежките власти. Норвежките власти отговориха с писмо от 19 април 2007 г. (док. № 418736).

С писмо от 11 март 2008 г. Министерството на държавната администрация и административната реформа съобщи на органа, че NordBook AS (познато преди под името Rotanor Bokproduksjon AS и наричано по-долу „NordBook“) е обявено в несъстоятелност на 27 февруари 2008 г. от районния съд в Nedre Telemark, и че на същата дата съдът е поставил имуществото под разпореждане на кредиторите (док. № 469070).

С писмо от 4 ноември 2008 г. (док. № 496785) органът изпрати искане за информация до норвежките органи относно имуществото и производството по несъстоятелност. Норвежките органи отговориха с писмо от 1 декември 2008 г. (док. № 500279).

С писмо от 4 март 2009 г. (док. № 511286) органът съобщи на жалбоподателя намерението си да прекрати разследването. Жалбоподателят отговори с писмо от 30 март 2009 г. (док. № 513907). С писмо от 23 април 2009 г. (док. № 516392) бе получена допълнителна информация от жалбоподателя.

2. ПОЛУЧАТЕЛ НА ПРЕДПОЛАГАЕМАТА ПОМОЩ

Rotanor е дъщерно дружество на датското Nørhaven AS. Дружеството е създадено през 2000 г., когато Nørhaven придобива дружеството Kr. Johnsen Grafiske Senter AS и го преименува на Rotanor. Дружеството е развивало дейност в областта на отпечатването и подвързването на книги и други публикации. Дружеството се е намирало в Skien, Норвегия.

През април 2004 г. намиращата се в Gjøvik производствена структура AiT AS е придобита от Nørhaven. Тогава дейностите на AiT и Rotanor са съсредоточени в Skien и слети в ново предприятие, наречено NordBook.

NordBook е обявено в несъстоятелност на 27 февруари 2008 г. от районния съд в Nedre Telemark, който на същия ден е поставил имуществото под разпореждане на кредиторите. Към декември 2008 г. производството по несъстоятелност е било близо до своя край и е предстояла независима ликвидация на всички активи на дружеството. Не се изплащат дивиденти на необезпечени кредитори, не се е намерило и дружество приемник.

3. ОПИСАНИЕ НА ПРЕДПОЛАГАЕМАТА ДЪРЖАВНА ПОМОЩ

Според жалбоподателя предполагаемата държавна помощ е отпусната на Rotanor под формата на изгодни за него договори за продажба и пренаемане на лизинг, сключени с Kontorbygg AS, дружество, притежавано от община Skien. Според жалбоподателя споразумението не е сключено по пазарни условия.

Съгласно предоставената от норвежките органи информация Nørhaven е пожелало да централизира своето производство, като определи местонахождението му или в Skien, или в Gjøvik, и е започнало преговори и с двете общини. Община Skien (наричана по-долу „общината“) е предложила да купи недвижимата собственост на улица „Rødmyrlia“ 40, при условие че от своя страна NordBook я наеме за по-дълъг период от време с намерението да развие допълнително своята дейност в Skien. На 4 ноември 2004 г. общинският съвет решава да отпусне безвъзмездна помощ от 40 млн. NOK в полза на Kontorbygg AS (наричано по-долу „Kontorbygg“) под формата на дялов капитал с цел закупуването на недвижимата собственост.

За да определи както пазарната цена на лизинговата вноска, така и продажната стойност на недвижимата собственост, общината е ангажирала лицензиран оценител на недвижима собственост. Докладът на лицензирания оценител на недвижима собственост е с дата 18 юни 2004 г. Според доклада пазарната цена на Rødmyrlia 40 като предмет на лизинг се оценява на 4 333 600 NOK годишно, което включва и годишните разходи. Продажната пазарна стойност е изчислена въз основа на годишната лизингова вноска и се оценява на 36 000 000 NOK.

Недвижимата собственост е купена от Kontorbygg за 34 465 000 NOK, което е приблизително 96 % от посочената от оценителя цена (36 000 000 NOK). Kontorbygg е фактурирал обаче само 2 400 000 NOK годишна лизингова вноска, което възлиза на 54 % от посочената от оценителя цена (4 433 600 NOK). По този начин докато сградата е купена по цена, близка до оценката на стойността, то лизинговата вноска е значително по-ниска от произтичащата от оценката на стойността, поръчана от общината.

4. ОЦЕНКА

Фактът, че продажната цена е близо до стойността от оценката, докато лизинговата вноска е значително по-ниска от стойността от оценката, е ясна индикация за отпускането на неправомерна държавна помощ.

Получателят на предполагаемата помощ NordBook (бившето Rotanor) вече не съществува и неговите активи се били продадени в хода на производството по несъстоятелност, започнало през февруари 2008 г.

За целите на прилагането на правилата за държавна помощ органът разглежда NordBook като независимо предприятие. Предполагаемата помощ е пряко свързана с дейностите на NordBook в Норвегия, а именно сградите в Skien.

В допълнение, тъй като активите на NordBook са продадени чрез открита тръжна процедура и няма дружество приемник, органът стига до заключението, че ако на NordBook (бившето Rotanor) е била отпусната държавна помощ, тя вече не нарушава търговията и не е в полза на купувача на активите на предприятието (4). Поради това, дори и да е отпусната неправомерна помощ, нейното възстановяване от страна на NordBook е невъзможно (5).

Предприятието е прекратило всякаква икономическа дейност и няма предприятие приемник. При тези обстоятелства решение на органа относно класифициране на въпросните мерки като помощ и тяхната съвместимост със Споразумението за ЕИП не би имало практическо значение (6). В резултат на това продължаването на процедурата, предвидена в част II от протокол 3 към Споразумението за надзор и съд, по отношение на тези мерки не би било от полза.

5. ЗАКЛЮЧЕНИЕ

Въз основа на горепосочените съображения органът намира, че процедурата срещу NordBook не е от полза,

ПРИЕ НАСТОЯЩОТО РЕШЕНИЕ:

Член 1

Процедурата, открита по силата на протокол 3, част II, член 10 от Споразумението за надзор и съд относно предполагаема неправомерна държавна помощ, отпусната на предприятието NordBook AS (познато преди под името Rotanor Bokproduksjon AS), се преустановява.

Член 2

Адресат на настоящото решение е Кралство Норвегия.

Член 3

Само текстът на английски език е автентичен.

Съставено в Брюксел на 27 май 2009 година. За Надзорния орган на ЕАСТ Per SANDERUD Председател Kurt JAEGER Член на колегията

(1) Наричан по-долу „органът“.

(2) Наричано по-долу „Споразумението за ЕИП“.

(3) Наричано по-долу „Споразумението за надзор и съд“.

(4) Вж. дело C-390/98 H.J. Banks & Co. Ltd/The Coal Authority and Secretary of State for trade and Industry, 2001 г., Recueil, стр. I-6117, точка 77, и дело C-277/00 Германия/Комисия, 2004 г., Recueil, стр. I-3925, точка 5.

(5) Решение 2008/141/ЕО на Комисията относно мерките за помощ, изпълнени от Испания в полза на Izar, дело C 47/03 (ОВ L 44, 20.2.2008 г., стр. 33) и Решение 2006/238/ЕО на Комисията относно мерките, приложени от Франция за Mines de potasse d’Alsace, дело C 53/2000 (ОВ L 86, 24.3.2006 г., стр. 20).

(6) Вж. бележка под линия 5.